1Wo'or wachalal, cwaj quin lap chiwe wach u c'unic i Kajwal Jesucrísto, xak wach i ka molic co'on chake. Lic quin tz'onoj pawor chiwe, 2chi 'ana cwent, mi 'ano chi to' qui sach la i nojbal, xak mix c'achir che we 'o i quiqui bij chi ya xu rik i 'ij re u c'unic i Kajwal Jesucrísto. Mi coj ile, tupu 'o jun ca binic chi lic are u Tewal i Dios u bim ile che; xak mi cojo we 'o jun tzij ca bix na chiwe, we xi 'o jun wuj pacha tak ku' yoj 'elnak wi. 3Mi xa ta jubi' qui ya iwib chique chi quix qui t'oro. Chi c'unsaj iri chi c'ux: are c'a maja cu rik i 'ij re u c'unic i Kajwal, nabe cu rik i 'ij chi laj conojel i winak quiqui xutuj ni Dios, are ca winakir i jun chi itzel laj achi, chi xa pa 'a' ca 'e wi. 4Ire lic are i aj ch'o'oj chirij i Dios, xak chiquij conojel i qui dios i winak, xak chirij ronojel i 'o u 'ij cumal ique. Ire cu 'an na che rib chi nim u 'ij chuwach ronojel ni'pa i 'olic, y n-xui ta la ile, xak ca cubi na pa rachoch i Dios y cu 'an pacha Dios che rib. 5¿N-ca c'un ta bawa chi c'ux, chi are in 'o wi iwu', 'is xin bij iri chiwe? 6Wo'or 'o i ca 'atiw u petic i n-'us taj-le; iweta'am chic yix wach i ca 'atiwic. Rumal-i, i itzel laj achi n-ca c'un ta tan c'a cu rik ni 'ij chi u ch'icom i Dios. 7Ni'pa tak i n-'us taj-le, ya u jekom chic u 'onquil ali'al, xui-ri, n-mer ta ca tiqui chu 'onquil c'a quelsax ni Jun chi wo'or 'atiwnak. 8C'a te'uri ca 'alijinsax i itzel laj achi. Te'uri, ca c'un i Kajwal Jesus ru' i nim laj u 'ij u chomal, y cu sach u wach; cu xut'ij ru' i ruxlab y ca camic. 9I u c'unic i itzel laj achi-le, xa rumal i Satanas, xak i nim laj u cho'ab ru' i Satanas ca pe wi. Co'on ni u q'uial milágro, u q'uial séña chi n-katzij taj. 10'Is co'on ronojel tak i n-'us taj, cu t'orbej que i winak. Xui-ri, ni'pa i que u t'oro, xa je are ique chi n-xcaj ti sak laj tzij; we ta xqui cojo, que totaj neri rumal; ique-le ca sachsax ni qui wach. 11Lic n-cacaj ti sak laj tzij, rumal-i, i Dios cu ya chique chi to' que sach na rumal i t'oronic; co'on chique chi quiqui coj ni n-sak laj tzij taj. 12Que'el 'uri chique chi que 'e na pa 'a' man n-xcaj ti u cojic i sak laj tzij, xa are kus xquil u 'anic i mac atzalal. 13Ix wachalal, 'o u chac lic are wi caka tioxij che i Dios iwumal yix chi c'ax quix u na i Kajwal. Caka tioxij che, man i Dios ix u chom li yix c'a chu xebal 'ij sak; ix u chom na, 'elsabal iwe chi sak. Queje u 'anom ile chiwe rumal u Tewal chi cu 'an ch'am chiwe pi c'ux; xak u 'anom ile chiwe rumal u cubibal i c'ux che i sak laj tzij. 14I Dios xix u siq'uij chu rikic iwelbal chi sak rumal i 'utz laj tzij chi xka bij yoj chiwe. Xix u siq'uij chu rikic i chomal re i Kajwal Jesucrísto chi 'o iwe che. 15Rumal-i, ix wachalal, chi jicba iwib; mi sach pi c'ux wach i c'utunic ka bim can chiwe, chi xak ka tz'ibam chiwe chuwach wuj. 16I Kajwal Jesucrísto mísmo chu ya ni u cowil i c'ux, xak chix u jicba mas, man qui bij ni 'utz, xak qui 'an na ronojel tak i 'utz. Xak queje quin tz'onoj che i ka Kajaw Dios chi c'ax oj u na'om rumal i rutzil u c'ux, xak u yom u cowil ka c'ux, xak u yom u cubibal ka c'ux che i 'utz chi cu ya na chake.
2 TESALONICENSES 2